
 25.2.2022
 BG
 Официален вестник на Европейския съюз
 L 46/31
 РЕГЛАМЕНТ ЗА ИЗПЪЛНЕНИЕ (ЕС) 2022/301 НА КОМИСИЯТА
 от 24 февруари 2022 година
 за разширяване на обхвата на окончателното изравнително мито, наложено с Регламент за изпълнение (ЕС) 2020/776 върху вноса на определени тъкани от тъкàни и/или прошити стъклени влакна (ТСВ) с произход от Китайската народна република (КНР), по отношение на вноса на ТСВ, изпращани от Мароко, независимо дали са декларирани с произход от Мароко, и за прекратяване на разследването относно възможното заобикаляне на изравнителните мерки, наложени с Регламент за изпълнение (ЕС) 2020/776 върху вноса на ТСВ с произход от Египет, чрез внос на ТСВ, изпращани от Мароко, независимо дали са декларирани с произход от Мароко
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2016/1037 на Европейския парламент и на Съвета от 8 юни 2016 г. относно защитата срещу субсидиран внос от държави, които не са членки на Европейския съюз (1) („основния регламент“), и по-специално член 23 от него,
 като има предвид, че:
 1. ПРОЦЕДУРА
 1.1. Съществуващи мерки
 (1)
 През юни 2020 г. Комисията наложи окончателно изравнително мито върху вноса на определени тъкани от тъкàни и/или прошити стъклени влакна (ТСВ) с произход съответно от КНР и от Египет („първоначалното антисубсидийно разследване“) с Регламент за изпълнение (ЕС) 2020/776 на Комисията (2). Антисубсидийните мерки бяха под формата на адвалорно мито, вариращо между 17 % и 30,7 % за вноса с произход от КНР, и адвалорно мито от 10,9 % за вноса с произход от Египет.
 1.2. Искане
 (2)
 Комисията получи искане в съответствие с член 23, параграф 4 и член 24, параграф 5 от основния регламент за разследване на евентуалното заобикаляне на изравнителните мерки, наложени върху вноса на ТСВ с произход от Китайската народна република и Египет, и за въвеждане на регистрационен режим за този внос.
 (3)
 Искането беше подадено на 19 май 2021 г. от TECH-FAB Europe e.V, асоциация на производителите от ЕС на ТСВ („заявителя“).
 (4)
 В искането се съдържаха достатъчно доказателства за промяна в схемите на търговия, включващи износ от Китай, Египет и Мароко за Съюза, настъпила след налагане на мерките по отношение на ТСВ. Изглеждаше, че промяната в схемите на търговия произтичаше от практика, процес или дейност, за които няма достатъчно основание или икономическа обосновка, различни от налагането на митото.
 (5)
 Освен това искането съдържаше достатъчно доказателства, които показват, че практиката, процесът или дейността подкопават коригиращия ефект на съществуващите изравнителни мерки по отношение на количеството и цените. Изглежда, че е бил извършен внос на значителни количества от продукта, предмет на разследването, за пазара на ЕС. Освен това бяха налице достатъчно доказателства за това, че вносът на ТСВ се извършва на цени, които нанасят вреда.
 (6)
 Накрая, искането съдържаше достатъчно доказателства, че продуктът, предмет на разследването, и/или части от него все още се ползват от субсидията. Несъмнено продуктът, предмет на разследването, и неговите части са били произвеждани и изнасяни за Мароко от дружества в Китай и Египет, за които е установено, че получават подлежащи на изравняване субсидии за производството и продажбата на продукта,